ကာမာဝစရနတ်

**ကာမာဝစရဒေဝ** ဟူသောပါဠိမှ (၁) ကာမာဝစရနတ်
(၂) ကာမာဝစရနတ်ပြည်။ 
(၃) ကာမာဝစရဖြစ်သော လူ့ဘုံ နတ်ဘုံ။ ဟူသော အဓိပ္ပါယ်ကို ရသည်

### ကာမာဝစရနတ်ပြည် ၆-ထပ်
စတုမဟာရာဇ်၊ တာဝတိံသာ၊ ယာမာ၊ တုသိတာ၊ နိမ္မာနရတိ၊ ပရိနိမ္မိတဝသဝတ္တီ ဤ ၆-ဘုံကို ကာမာဝစရနတ်ပြည် ၆-ထပ်ဟု ခေါ်၏။ ထိုနတ်ပြည် ၆-ထပ်ရှိ နတ်များကို ကာမာဝစရနတ်ဟု ခေါ်သည်။ နတ်ဗိမာန်များသည် ကုသိုလ်ကံအလျောက် ၇-ယူဇနာ၊ ၈-ယူဇနာ၊ ၁၂-ယူဇနာ ကျယ်ဝန်း၏ ။ (ဤနတ်ဗိမာန်များသည် စတုမဟာရာဇ် နတ်များအတွက်သာ ဖြစ်ဖွယ်ရှိ၏။)

### နတ်တို့၏ သဘာဝနှင့် အမျိုးအစား
ကာမာဝစရနတ်များသည် ဒွိဟိတ်၊ တိဟိတ် နှစ်မျိုးရှိ၏၊ အဟိတ်ပုဂ္ဂိုလ်မရှိ၊ အသားညို အသားဝါ စသည် အမျိုးမျိုးပင် ရှိကြ၏ ။

* **တရားထူးရသူများ:** သောတာပန် သကဒါဂါမ် ကာမာဝစရနတ်များသည် မိမိဘုံ၌ အသက်ထက်ဆုံး တည်နေနိုင်ကြ၏။ အနာဂါမ်အဖြစ်သို့ ရောက်ပြီး ကာမာဝစရနတ်များကား စုတိစိတ်ကျ၍ ရူပဘုံသို့ သွားကြရ၏၊ နတ်ပြည်သည် လျှပ်ပေါ်လော်လီသူတို့၏ နေရာဖြစ်၍ အနာဂါမ်အဖြစ်နှင့် တာရှည်စွာ မနေနိုင်ကြပေ ။
* **ရဟန္တာများ:** ရဟန္တာဖြစ်ပြီး ကာမာဝစရနတ်များကား ပရိနိဗ္ဗာန်ပြုကြရ၏ ။ ရဟန္တာအဖြစ်နှင့် တခဏမျှပင် နတ်ပြည်၌ မနေနိုင်ကြပေ ။

### အာဟာရနှင့် စားသုံးမှု
ကာမာဝစရနတ်များသည် ကဗဠီကာရာဟာရဟု ဆိုအပ်သော  နတ်သုဓာဘုတ်ကို စားသုံးကြ၏။

* **သုဓာဘုတ်၏ ဂုဏ်အင်္ဂါ:** ၎င်းသုဓာဘုတ်သည် ဖြူသောအဆင်းရှိ၏၊ ခရုသင်းနှင့်တူ၏၊ အနံ့မွှေးကြိုင်၏။
* **အကျိုးကျေးဇူး:** ၎င်းသုဓာဘုတ်ကို စားသုံးသူသည် အစာငတ်ခြင်း၊ ရေငတ်ခြင်း၊ မမွှေ့လျော်မပျော်ပိုက်ခြင်း၊ ပူပန်ခြင်း၊ ပင်ပန်းခြင်း၊ အမျက်ထွက်ခြင်း၊ ရန်ငြိုးဖွဲ့ခြင်း၊ ငြင်းခုံခြင်း၊ ချောပစ်ကုန်းတိုက်ခြင်း၊ အအေး၊ အပူ၊ ပျင်းရိခြင်း..ဟု ဆိုအပ်သော ၁၂-ပါးသော မကောင်းကျိုးများကို ပယ်နိုင်သည် ။
* **နူးညံ့မှု:** အောက်အောက်ဘုံမှ နတ်များ၏ သုဓာဘုတ်ထက် အထက်အထက်ဘုံမှ နတ်များ၏ သုဓာဘုတ်သည် ပို၍နူးညံ့သည်၊ ထိုသုဓာဘုတ်ကို နေ့စဉ်စားကြရ၏ ။ အချို့နတ်များသည် ဆီးသီးခန့်မျှ သုဓာဘုတ်ကို စားသုံးကြ၍ ထိုသုဓာဘုတ်သည် လျှာပေါ်တင်ကာမျှ၌ ဆံဖျား ခြေသည်း လက်သည်းဖျားတိုင်အောင် အာနိသင်ဩဇာပျံ့နှံ့သည်၊ ထိုနတ်များအဖို့ ၇ ရက်ပတ်လုံး မျှတနေနိုင်သည်ဟု **အံ၊ဋီ၊၂၊၃၄၆-၇-၌** ဝဒန္တိဝါဒအဖြစ် ဆို၏။

### ကျင့်ဝတ်နှင့် လောကဗျူဟာ
တန်ခိုးနည်းသောနတ်များသည် တန်ခိုးကြီးသောနတ်များ လာသည်ကို မြင်လျှင် နေရာမှထပေးကြရ၏၊ လမ်းဖယ်ပေးကြရ၏၊ လက်အုပ်ချီမိုး ရှိခိုး၍ အရိုအသေပြုကြရ၏ ။

ကမ္ဘာပျက်ရန် အနှစ်တသိန်းမျှ လိုသောအခါ **လောကဗျူဟာ ကာမာဝစရနတ်များ**သည် ဆံပင်ဖားလျားချ၍ ငိုယိုကုန်လျက် “ကမ္ဘာပျက်မည်ဖြစ်ကြောင်း၊ မြေကြီး မြင်းမိုရ်တောင် ဟိမဝန္တာ သမုဒ္ဒရာ အားလုံး ပျက်စီးမည်ဖြစ်ကြောင်း၊ တတိယဈာန်ဘုံထိ ကမ္ဘာပျက်မည့်စာရင်းတွင် ပါဝင်ကြောင်း၊ သို့အတွက် ဗြဟ္မစိုရ်တရား ပွါးများ၍ တတိယဈာန်ဘုံအထက် ရောက်အောင် အားထုတ်ကြရမည် ဖြစ်ကြောင်း” စသည်ဖြင့် လူ့ဘုံသို့လာ၍ ကြွေးကြော် ဟစ်အော်ကြသည် ။

### စုတေခြင်း (သေဆုံးခြင်း)
ကာမာဝစရနတ်များသည် စုတေ (သေ) ချိန်နီးသောအခါ **ပုဗ္ဗနိမိတ်ငါးမျိုး** ရှေးဦးစွာ ထင်တတ်သည် ။

# ပန်ဆင်ထားသောပန်းများ ညှိုးနွမ်းခြင်း။
# နတ်ဝတ်တန်ဆာ ညစ်နွမ်းခြင်း။
# လက်ကတီးကြားမှ ချွေးထွက်ခြင်း။
# ကိုယ်ရောင်ကိုယ်ဝါ ညှိုးနွမ်းခြင်း။
# မိမိဘုံဗိမာန်၌ မပျော်ပိုက်ခြင်း။

(နတ်များသည် မိမိတို့ တန်ခိုးအာနုဘော်အလျောက် ၁-ယူဇနာမှ ၁၂-ယူဇနာထိ ကိုယ်ရောင်ကိုယ်ဝါ တောက်ပနိုင်စွမ်းကြသည်၊ သွားကျိုးခြင်း အရေလိပ်ခြင်းလည်း မရှိကြ၊ အပူအအေး အနှိပ်စက်မခံရ၊ နတ်သမီးသည် ၁၆-နှစ်ရွယ်၊ နတ်သားသည် ၂၀-နှစ်ရွယ်ကဲ့သို့ ထင်ကြရသည်၊ စုတေခါနီး၌ အဆိုပါတန်ခိုးအားလုံး ဆိတ်သုဉ်းပျောက်ကွယ်လေသည်။)

ဤပုဗ္ဗနိမိတ်ငါးမျိုးသည် နတ်တိုင်းထင်ကြသည် မဟုတ်၊ တန်ခိုးကြီးသောနတ်များသာ ထင်ကြ၏။ နိမိတ်ငါးမျိုးထင်လာသောနတ်ကို ကျန်သောနတ်များက ခေါ်၍ နန္ဒဝန်ဥယျာဉ်သို့ သွင်းကြကုန်၏၊ နတ်ပြည်တိုင်း နန္ဒဝန်ဥယျာဉ် ရှိကြသည်ပင် ။

နတ်တို့သည် ဥပပါတ်ပဋိသန္ဓေသာ ဖြစ်ကြ၍  စုတေပြီးနောက်၌ နတ်သေကောင်ကို မြှုပ်နှံဖွယ်၊ မီးသင်္ဂြိုဟ်ဖွယ် ကိစ္စ ပြုလုပ်ရန် မလို၊ သေလွန်သည်နှင့်တပြိုင်နက် ခန္ဓာကိုယ်လည်း ပျောက်ကွယ်၏ ။

### ကာမကိစ္စ
စတုမဟာရာဇ်မှ တုသိတာထိ လေးဘုံမှ နတ်များသည် မိမိတို့နှင့် အမြဲတမ်းအတူနေ နတ်သမီးများနှင့်သာ ကာမကိစ္စ ဆက်ဆံမှု ပြုကြ၏၊ ဆက်ဆံရာ၌လည်း လူတို့အတူသာတည်း ။

* **နိမ္မာနရတိနတ်:** ကိုယ်တိုင်ဖန်ဆင်းသော အာရုံများ၌ ကာမဂုဏ်မွေ့လျော်ကြ၏။
* **ပရနိမ္မိတဝသဝတ္တီနတ်:** သူတပါးဖန်ဆင်းသော အာရုံများ၌ ကာမဂုဏ်မွေ့လျော်ကြ၏ ။

ကာမာဝစရ နတ်များသည် အလွန်ပြင်းစွာ တွေဝေတတ်ကြ၏၊ အာရုံ ၆-ပါးတို့ဖြင့် လွှမ်းမိုးနှိပ်စက်ခံရ၍ သုဓာဘုတ်ကို စားသောက်ပြီး မစားသောက်ရသေးသည်ကိုပင် မသိနိုင်အောင် မေ့လျော့တတ်ကြသည် ။

ကာမာဝစရနတ်တို့အား သုက်သွေးရှိ၏၊ သံဝါသပြုသော်လည်း တည်ရာမှ မရွေ့၊ တည်မြဲတိုင်းသောနေရာ၌ သာလျှင် တစုံတခုဖောက်ပြန်ခြင်းသို့ ရောက်၍ ထိုခဏဖြစ်ပေါ်သော သံဝါသပြုလိုမှု အပူကို ငြိမ်းစေလျက် မေထုန်ကိစ္စကို ပြီးစေကြ၏ ။
(ကေစိဆရာများက ကိုယ်လက်နှီးနှောမှု အတွေ့ချမ်းသာသည်သာလျှင် ကာမာဝစရနတ်တို့၏ကာမကိစ္စဟု ဆိုကြသေး၏၊ မေထုနသံဝါသ မရှိဟု ဆိုလိုသည်။ ။)

### ကိုးကား